[{"text_idx": "#000001", "text": "Dum la IJK vi povas mem decidi, kiom vi volas zorgi au\u0306 ne zorgi pri mang\u0302o. Matenmang\u0302oj, tagmang\u0302oj kaj vespermang\u0302oj estas unuope mendeblaj, por viandmang\u0302antoj, vegetaranoj au\u0306 veganoj, kaj ankau\u0306 eblas memzorgi."}, {"text_idx": "#000002", "text": "Ni ne garantias, ke c\u0302iutage estos krespobulkoj."}, {"text_idx": "#000003", "text": "La matenmang\u0302o kaj la vespermang\u0302o estos servitaj kiel bufedoj: vi mem prenas teleron kaj kolektas kion vi volas mang\u0302i. IJK-helpantoj preparas la mang\u0302ojn, starigas la bufedon kaj poste purigas c\u0302iujn mang\u0302ilojn."}, {"text_idx": "#000004", "text": "En la matenmang\u0302o estos (s\u0302ajn-)laktaj\u0302oj, cerealoj, pano, s\u0302miraj\u0302oj kaj fruktoj, kaj en la vespermang\u0302o estos varma supo, pano, s\u0302miraj\u0302oj kaj deserto."}, {"text_idx": "#000005", "text": "Matenmang\u0302oj kostos po 2\u20ac, vespermang\u0302oj kostos po 3\u20ac."}, {"text_idx": "#000006", "text": "Populara nederlanda plado, Nasi Goreng."}, {"text_idx": "#000007", "text": "La tagmang\u0302on nia teamo ne kuiras mem, sed ricevos de la kongresejo. G\u0302i konsistos el supo, varma c\u0302efplado kaj simpla deserto. Ili estos kutimaj nederlandaj mang\u0302oj, sed pro la internaciema historio de Nederlando tio signifas sufic\u0302an variecon."}, {"text_idx": "#000008", "text": "Varmaj tagmang\u0302oj kostos po 6,5\u20ac."}, {"text_idx": "#000009", "text": "Por rompi la c\u0302iutagan ritmon ni ankau\u0306 planas tagon kun ec\u0302 pli nederlanda mang\u0302aj\u0302o: frititaj terpomfingroj kaj frandaj\u0302oj."}, {"text_idx": "#000010", "text": "Partoprenantoj en tuttagaj ekskursoj ricevos mang\u0302pakaj\u0302on, au\u0306 surlokan mang\u0302on se tio estas organizebla."}, {"text_idx": "#000011", "text": "Se vi volas s\u0302pari iom da mono, au\u0306 preferas vian propran kuirarton, tio facile eblas en la IJK en Nederlando. Apud la tendumejo estas konstruaj\u0302o kun kuirejo, kiu tage estos memzorgejo kaj nokte estos gufujo. Estos iom da spaco por stoki viajn ac\u0302etaj\u0302ojn en komunaj fridujoj."}, {"text_idx": "#000012", "text": "Atentu tamen pri la distanco al la plej proksima vendejo: estos almenau\u0306 2 kilometroj, do indas havi au\u0306ton au\u0306 s\u0302arg\u0302biciklon, au\u0306 kunac\u0302eti kun aliaj memzorgantoj. En la kongresejo lueblos normalaj bicikloj en tagoj sen ekskursoj."}, {"text_idx": "#000014", "text": "En la trinkejo dum vesperaj kaj noktaj horoj funkcios la NEJ-fritilo kaj panrostilo, por provizi al vi bongustaj\u0302ojn apud viaj trinkaj\u0302oj. Ne maltrafu tiun c\u0302i nederlandan tradicion!"}, {"text_idx": "#000015", "text": "Noktaj mang\u0302oj ac\u0302eteblos kontrau\u0306 steloj en la trinkejo."}]